T. Cabaj, poslanec: (2001-12-19):
Tí, ktorí pôsobili v parlamente alebo ktorí pôsobili v iných štruktúrach a venovali sa tejto problematike, vedia, že po rozhodnutí Ústavného súdu, ktorý spochybnil, niektoré paragrafy zákona o voľbách do orgánov samosprávy, bol prijatý ústavný zákon v Národnej rade a voľby, ktoré už boli vyhlasené na 13. a 14. novembra 1998, sa podľa tohto ústavného zákona konali v dňoch 18. a 19. decembra 1998. Možno aj to, že to bolo tak tesne v predvianočnom období, malo za vážny následok, že na týchto voľbách sa zúčastnila veľmi malá skupina voličov, veľmi malé percento a keďže je aj z našej strany záujem, aby občania sa zúčastňovali na rozhodovaniach o veciach verejných, preto sme sa rozhodli predĺžiť návrh ústavného zákona, podľa ktorého funkčné obdobie primátorov, starostov, poslancov obecných a mestských zastupiteľstiev by bolo skrátené o 3 týždne a voľby by sa konali podľa tohto návrhu v dňoch 29. a 30. novembra 2002. Vedú nás k tomu nie politické, ale praktické dôvody, ktoré hovoria o tom, že ak sa voľby budú konať 29. a 30. novembra, podľa príslušných predpisov do 14 dní sa zídu ustanovujúce zasadnutia mestských obecných zastupiteľstiev, novozvolené orgány, starostovia, primátori, poslanci obecných zastupiteľstiev sa ujmú svojej práce a v podstate k 15. decembru máme konštituované tieto orgány. Nedostali by sme sa do situácie, v ktorej sme sa nachádzali v minulom funkčnom období, ak sa voľby konali 19. decembra, hneď do toho prišli Vianoce a prvé zasadnutia zastupiteľstiev sa konali niektoré medzi sviatkami vianočnými a novoročnými, niektoré sa konali po Novom roku. Hneď svoju prácu začínali orgány samosprávy vlastne určitým provizóriom a z tohto dôvodu aj ten návrh predkladáme. Zároveň vás chcem ale poprosiť, kolegyne, kolegovia, aby sme k tomuto návrhu nepristupovali politicky, ale čiste pragmaticky, pretože ma mrzí, že vo vláde bolo prijaté zamietavé stanovisko. Zrejme už to tu funguje, že tento návrh predložila opozícia a nesplnila si túto povinnosť vláda, ktorá mala takýmto spôsobom zareagovať, pretože tu vôbec nejde o politiku. Mňa len mrzia argumenty, v ktorých predkladá Legislatívna rada vlády návrh, keď išiel do vlády, ktorým hovorí, že nemá význam, podľa nich, aby sa toto obdobie skracovalo, pretože sa môže stať, že by predseda Národnej rady vyhlásil voľby na 6. a 7. decembra 2002 a tým by vlastne podľa nášho návrhu dochádzalo ku skracovaniu obdobia iba o týždeň a z toho dôvodu vláda toto nepodporuje. Mrzí ma, že vo vláde a v Legislatívnej rade fungujú takí odborníci, ktorí nepoznajú Ústavu Slovenskej republiky, ktorá hovorí v čl. 30, že volebné obdobie orgánov samosprávy je štvorročné. Ak sa voľby konali 19. decembra, to znamená, predseda Národnej rady má právo vyhlásiť nové voľby na víkend pred 19. decembrom, to znamená tak, ako to vychádzalo, myslím, že okolo 15. decembra. Toto je jediný priestor, kde sa môže predseda Národnej rady pohybovať, pretože ústava hovorí, že funkčné obdobie je štvorročné a to je to naplnené 19. decembra. Takže nie je žiadna iná možnosť, ako takýmto spôsobom pomôcť samosprávam, aby mohli tieto ustanovujúce zasadnutia uskutočniť včas a mohli si plniť úlohu, na ktorú boli konštituované. Zároveň zaznel aj taký pochybovačný hlas, že ak by sa tie voľby konali 29. a 30. novembra, že samosprávy v rozpočtoch na rok 2002 nepočítajú s odstupným pre funkcionárov, ktorí skončia preto, že by museli za mesiac december vyplatiť odstupné, čo tiež je taký pomýlený názor, pretože funkčné obdobie doterajších starostov a primátorov končí až zložením sľubu novozvoleného primátora a starostu. To znamená, že ak by sa aj podľa toho návrhu, tak ako vláda uvažovala, voľby konali 6., 7., tak okolo 20. decembra budú vlastne konštituované potom tieto orgány a znova je tam ten istý problém do konca roka, či riešiť odstupné alebo neriešiť. Takže ani tento argument neobstojí a myslím si, že kríva na obidve nohy. Takže, pani kolegyne, kolegovia, chcem vás poprosiť, aby sme aj keď už v tomto hektickom vianočnom období pouvažovali nad týmto návrhom, ktorý sme predložili a chcem vás poprosiť, aby sme tento návrh posunuli do druhého čítania a potom na januárovej schôdzi, aby sme mohli vytvoriť podmienky na to, aby sa voľby mohli konať tak, ako to bolo zaužívané v novembrovom termíne, a nie priamo vo vianočnom termíne, ako to bolo v poslednom funkčnom období. Ďakujem pekne za podporu. J. Migaš, predseda NR SR: Ďakujem, pán poslanec. Nech sa páči, zaujmite miesto určené pre navrhovateľov. Dávam slovo spravodajcovi, ktorého určil navrhnutý gestorský výbor pre verejnú správu, poslancovi Vladimírovi Faičovi, aby uviedol stanovisko gestorského výboru. Nech sa páči, pán poslanec.